Den sidste kamp er endnu ikke spillet, men hvis man skal tro bookmakerne i NordicBet, så er kampen tabt for Hobro. De har valgt at udbetale alle væddemål på Hobro som nedrykkere fra Superligaen hele13 runder før sæsonafslutning. Det store 6-0 nederlag mod Viborg gjorde udslaget for Betting-firmaet, der ikke længere mener, at Hobro har en chance for at lukke det otte point store hul, der er op til Esbjerg. - Hobro ligner et hold, der har givet op. De faldt fuldstændigt fra hinanden mod Viborg, og vi ser ikke nogen realistisk mulighed for, at de i løbet af de resterende tretten runder lukker hullet til Esbjerg, siger NordicBets oddsætter Tonni Munk Jensen. Hobro er dog ikke et hold, der har givet op. De kæmper for at bevare den plads i Superligaen de spillede sig til i 2014. Det er for tidligt at begrave Hobro - Så længe det er matematisk muligt, så kæmper vi med alt, hvad vi har. Vi er ikke nede på nogen måde over det her. Det er for tidligt at begrave Hobro, siger pressechef i Hobro, Ole Kirchert Christensen. Om det sportslige eventyr er slut for Hobro, det må tiden vise. I Hobro kæmper de videre, og det er sket en enkelt gang før, at et hold NordicBet havde dømt ude, kom tilbage i kampen. SønderjyskE havde i 14/15 sæsonen tilpas mange mål i støvlerne til at lukke et hul på syv point op til stregen. Så her var NordicBet for tildligt ude med udbetalingerne. Næste gang spillerne fra Hobro skal snøre støvlerne er mandag den 14 marts, hvor de møder FC Midtjylland.

Referat:
NordicBet tror ikke længere på, at Hobro bliver i Superligaen. De udbetaler penge til dem, der har spillet på Hobro som nedrykkere. Det påvirker dog ikke i Hobro.